टॉप-4 से फाइनल तक पहुंचना जानते हैं दोनों; गुजरात को फिर भी फाइनल में देखना चाहूंगा
Aakash Chopra Interivew | Akash Chopra on Lucknow Super Giants' Journey to the Finals: How They Made It to the Top  शुरुआती मैच गंवाने के बाद मुंबई और चेन्नई वापसी कर चुकी हैं। दोनों प्लेऑफ के करीब हैं। इसे दूसरी टीमों के लिहाज से कैसे देखते हैं?
दिग्गज कमेंटेटर आकाश चोपड़ा ने मुंबई इंडियंस और चेन्नई सुपरकिंग्स को IPL प्लेऑफ का सुपरजायंट्स बताया है। हालांकि वे गुजरात के फाइनल में पहुंचने की उम्मीद कर रहे हैं। वह कहते हैं कि अभी तक मुंबई और चेन्नई प्लेऑफ में नहीं पहुंची हैं। अगर ये दोनों प्लेऑफ में प्रवेश कर लेती हैं तो अन्य टीमें की मुश्किलें बढ़ेंगी, क्योंकि इन दोनों ही टीमों को पता है कि प्लेऑफ से फाइनल तक का रास्ता कैसे तय करना है।
चोपड़ा हार्दिक पंड्या की टीम के खिलाफ रोहित या धोनी की टीम का खिताबी मैच देखना चाहते हैं।
45 साल के इस पूर्व क्रिकेटर ने इस सीजन के आखिरी लीग फेज में दैनिक भास्कर से प्लेऑफ समीकरण, WTC फाइनल और कोहली-गंभीर विवाद पर खुलकर चर्चा की। आकाश IPL में जियो सिनेमा के लिए कमेंट्री कर रहे हैं।
आगे सवाल-जवाब फॉर्मेट में पढ़िए आकाश चोपड़ा का इंटरव्यू...
सवाल- शुरुआती मैच गंवाने के बाद मुंबई और चेन्नई वापसी कर चुकी हैं। दोनों प्लेऑफ के करीब हैं। इसे दूसरी टीमों के लिहाज से कैसे देखते हैं?
आकाश: मुंबई और चेन्नई प्लेऑफ की सुपरजायंट्स हैं, अगर ये दोनों टीमें प्लेऑफ में पहुंच जाएंगी तो तीसरी टीम को दिक्कत आ सकती है, क्योंकि इन टीमों को पता है कि प्लेऑफ से कैसे फाइनल तक का सफर तय करना है।
सवाल: आप फाइनल मैच किन टीमों के बीच देखना चाहते हैं? 
आकाश : मैं गुजरात टाइटंस को दोबारा फाइनल खेलते देखना चाहता हूं। हार्दिक की टीम के साथ मुंबई या फिर चेन्नई का खिताबी मुकाबला देखना चाहता हूं।
सवाल : IPL में सिराज-शमी दोनों अलग-अलग टीमों से बेहतर गेंदबाजी कर रहे हैं? क्या ये दोनों WTC फाइनल में बुमराह की कमी को पूरा कर पाएंगे।
आकाश: तेज गेंदबाजी रिदम पर निर्भर करती है, यदि रिदम अच्छा है तो फॉर्मेट से फर्क नहीं पड़ता है। रही बात बुमराह के न खेलने की, सिराज-शमी किसी की कमी महसूस नहीं होने देंगे। दोनों तेज गेंदबाज अभी अच्छी लय में हैं। हां यहां देखना होगा कि तीसरा तेज गेंदबाज कौन होगा। क्योंकि, चौथे गेंदबाज के रूप में शार्दूल का ऑप्शन है। बुमराह अवैलेबल नहीं हैं, ऐसे में उनके बारे में सोचना नहीं चाहिए।
आपको याद ही होगा कि ऑस्ट्रेलिया दौरे पर एक समय ऐसा आया कि टीम इंडिया के 11 खिलाड़ी भी पूरे नहीं हो पा रहे थे। तब नेटबॉलर्स रहे शार्दूल ठाकुर, टी नटराजन और नवदीप सैनी को खिलाया गया था। तब भी सिराज, शार्दूल ने शानदार प्रदर्शन किया और टीम को जीत भी मिली।
सवाल- विराट कोहली-गौतम गंभीर के विवाद को आप किस तरह से देखते हैं? दोनों को आप से बेहतर कोई नहीं जानता है। आप भी दिल्ली से हैं?
आकाश- कभी-कभी मुझे लगता है कि मैं दिल्ली का हूं ही नहीं, क्योंकि मैंने भी दिल्ली का पानी पिया है, लेकिन मुझे तो गुस्सा नहीं आता है। विराट और गौतम दोनों ही मेरे अच्छे दोस्त हैं और देश के सीनियर प्लेयर भी हैं। मेरा मानना है कि सबको आइडली एक स्टेज पर आकर रुक जाना चाहिए।
पर्सनली कहूं तो अपनी बेटी के सामने असहज महसूस करूंगा। अगर मैं अपनी बेटी के साथ मैच देख रहा हूं। जब वह इस तरह की घटना पर मुझसे सवाल करेगी तो बतौर पेरेंट्स उसे समझाने में मुझे दिक्कत होगी। मेरा मानना है कि इस तरह की चीजें नहीं होनी चाहिए। आप देश के बड़े क्रिकेटर हैं और युवा आपको फॉलो भी करते हैं, लेकिन आपके इस एक्ट को कोई सही नहीं कहेगा।
सवाल- IPL में कई मैचों में 200+ रन बने हैं और चेज भी हुए हैं। इस साल भारत में वर्ल्ड कप भी होना है। इसे कैसे देखते हैं? 
आकाश- IPL में शुरुआत में पिचें सपाट रही हैं, हालांकि काफी मैच खेले गए, जिसकी वजह से बाद के मैचों में पिच पर टर्न भी रहा।
वर्ल्ड कप के दौरान भी रोड जैसी सपाट पिचें होंगी और कुछ मैचों में मुझे 450 से 500 रन तक बनने की उम्मीद है, हालांकि मैं नहीं मानता कि IPL की वजह से वर्ल्ड कप में भारत में बल्लेबाजों की शैली में कोई बदलाव आएगा।
IPL में रन बनने की सबसे बड़ी वजह इम्पैक्ट प्लेयर है। इंपैक्ट प्लेयर की वजह से आपको एक एक्स्ट्रा बल्लेबाज मिल जाता है। ऐसे में इंपैक्ट प्लेयर का बेहतर प्रदर्शन रहे या न रहे, लेकिन बल्लेबाजों को खुल कर खेलने की छूट मिल जाती है। इसी वजह से सीजन के कई मैचों में 200 से ज्यादा रन बने और चेज भी हुए।
सवाल- कोई ऐसा मैच हमारे साथ शेयर कीजिए जिसमें आपको कमेंट्री करके बहुत मजा आया हो?
आकाश- हर मैच में कमेंट्री करने में मजा आता है। पर मुझे एक मैच याद है, जिसमें मैंने कमेंट्री नहीं की। उस मुकाबले में राहुल तेवतिया ने 5 गेंदों में लगातार 5 छक्के जमाए थे। उसका मुझे दुख हुआ था, बाद में मैंने एक रेडियो प्रोग्राम में वीडियो देखकर उस मैच की कमेंट्री की।
इस सीजन में तो आखिरी ओवर में टीमें कमाल कर रही हैं। आखिरी गेंद तक काफी ड्रामा देखने को मिल रहा है। लगता है कि यह टीम जीत रही है, पर आखिरी गेंद में पासा किसी और टीम के पास चला जाता है। हां इस सीजन में सुपर ओवर नहीं हुए हैं। मैं उम्मीद करता हूं कि आखिरी मैच तक कहीं किसी मैच में सुपर ओवर देखने को मिल जाए।
सवाल- IPL शुरू होने से पहले आप कोविड संक्रमित हो गए थे। इसका आप पर क्या प्रभाव पड़ा? साथ ही कॉमेंट्री बॉक्स में आपका फेवरेट जोड़ीदार कौन है?
आकाश: सभी के साथ कमेंट्री करने में मजा आता है। चाहे वो पार्थिव पटेल हों या आरपी सिंह या कोई अन्य। सभी के अपने-अपने फ्लेवर हैं। मैं किसी एक को नहीं चुन सकता।